
	《鬻子》一卷，〈兩江總督採進本。〉舊本題周鬻熊撰。《崇文總目》作十四篇。高似孫《子略》作十二篇。陳振孫《書錄解題》稱陸佃所校十五篇。此本題唐逢行珪注，凡十四篇。蓋卽《崇文總目》所著錄也。考《漢書‧藝文志》道家《鬻子》二十二篇，又小說家《鬻子說》十九篇，是當時本有二書。《列子》引《鬻子》凡三條，皆黃、老淸淨之說，與今本不類，疑卽道家二十二篇之文。今本所載與賈誼《新書》所引六條文格略同，疑卽小說家之《鬻子說》也。杜預《左傳》注稱鬻熊爲祝融十二世孫。孔穎達《疏》謂不知出何書。《史記》載鬻熊子事文王，早卒。其子曰熊麗，熊麗生熊狂，熊狂生熊繹。成王時，舉文、武勤勞之後嗣，受封於楚。《漢書》載魏相奏記霍光，稱文王見鬻子，年九十餘。雖所說小異，然大約文、武時人。今其書乃有昔者魯周公語。又有「昔者魯周公使康叔往守于殷」語，而賈誼《新書》亦引其成王問答凡五條，時代殊不相及。劉勰《文心雕龍》云︰「鬻熊知道，文王諮詢，遺文餘事，錄爲《鬻子》。」則裒輯成編，不出熊手。流傳附益，或構虛詞，故《漢志》列入小說家歟？獨是僞《四八目》一書，見北齊陽休之序錄。凡古來帝王輔佐，有數可紀者，靡不具載，而此書所列禹七大夫皐陶、杜子業、旣子、施子黯、季子甯、然子堪、輕子玉，湯七大夫慶誧、伊尹、湟里且、東門虛、南門蜧、西門疵、北門側，皆具有姓名，獨不見收。似乎六朝之末，尚無此本。或唐以來好事之流依仿賈誼所引撰爲此冊，亦未可知。觀其標題甲乙，故爲佚脫錯亂之狀，而誼書所引則無一條之偶合，豈非有心相避，而巧匿其文，使讀者互相檢驗，生其信心歟？且其篇名冗贅，古無此體。又每篇寥寥數言，詞旨膚淺，決非三代舊文。姑以流傳旣久，存備一家耳。卷首有逢行珪序及永徽四年進書表，自署華州鄭縣尉，里居未詳云。	[image: 姊妹计划]姊妹计划: 百科·图册分类·数据项

撰吏五帝三王傳政乙第五

〈撰，具也。吏者，為政之具也。又撰，博也。言王者布政施令，其在博求於良吏也。賢者舉之，不賢者不預。言五帝三王政道可以百代傳行者。乙次於甲，以此明政之次也。〉


政曰：〈政者，法教也。此明帝王之政事，以為法教可稱也。〉君子不與人謀之則已矣。〈言君子修於内，理於外，端其形，正其影，體真德之安，守沖妙之機。言出以成教，方謀事，必為法則。茍於政而不預，豈安為之哉？所以止也。〉若與人謀之，則非道無由也。〈君子不與人謀則已矣。若與人謀，務存大道而言之。不以違道飾非，不以茍命求王由用也。〉故君子之謀，能必用道，〈君子終日言，而不離體要。謀於政事，而感由於道。故同於道者，道亦得之。非道之言，君子不用也。〉而不能必見受。〈衆目視於偽，不留視於真。衆心耀於名，不能察於實。夫庸主必惑於衆，豈能受於道教哉？故君子之道，不必見納也。〉能必忠，〈盡心論道而必竭忠盡道，言不邪譎也。〉而不能必入。〈盡忠論道，聖君必納，庸主所難。故有道之君，上下親愛，忠讜進用，智術無隱。以石投水，何齟齬哉？而不明之主，君臣疏忌，小人侍側，端正棄遺，諂佞是親。忠信不用，掩目而視，豈不惑歟！必忠言之不入也。〉能必信，〈言君子不茍合，不妄言。正色端辭，澄清真實，必存之於信也。〉而不能必見信。〈信言不美，而合於道。庸主惑於衆邪，豈信用君子之言乎！言不以見信也。〉君子非人者，不出之於辭而，施之於行。〈言君子但為善，將以攻惡。善不自是，惡不非人。施之於行，不顯之於言說也。〉故非非者行是，〈言是非於人，是所同也。非於人者，人亦非之。君子將非於人，終不以非非人，自行是道，以論彼之非。〉惡惡者行善，〈善惡在身，是所共也。君子務善以攻惡，不以惡惡於人，所以彰惡於行善道也。〉而道諭矣。〈謀事必忠，出言必信，行善以攻惡，顯是而明非，不茍求所以知而道德自明也。〉


大道文王問第八


〈夫道者，覆天地，廓四方，斥八極。高而無際，深不可測，綿六合，横四維。不可以言象盡，不可以指示說，應無間之迹，終政教之端。包萬物之形，彰三光之外。為而不有，行而不見。有道之王，動而同之。妙用無窮，故謂之大。文王因用無窮，故謂之大師聞道。可為永則，因以名篇也。〉


政曰：昔者文王問於鬻子曰︰〈昔者，言往日也。雖臨馭億兆，而不獨專。從師問道，以求政術之門。〉敢問人有大忘乎？〈尊師道故曰敢問。文王思存大道，以終政事。心迹在於經遠，所以先問於大忘也。〉對曰：有。〈鬻子前答文王，言有大忘也。〉文王曰：敢問大忘奈何？〈鬻子前不即以指答者，故引成文王之問。文王欲能終大忘之理，故曰其事奈何矣。〉鬻子曰：知其身之惡而不改也，以賊其身，乃喪其軀。〈過則勿憚改，終日不為惡，惡去於身也。豈但墨面髠髮，是為形餘哉！故其蚩尤見誅，四凶就戮，夏癸絶祀，商辛覆宗。賊身害軀，破家失國，其行如此，是為大忘也。〉其行如此，是謂之大忘。〈終成所答之事。〉


貴道五帝三王周政乙第五


〈夫為政以德，必貴於道，為化國之福焉。當文王之時，而通稱三王者，據近以及遠，明道以同也。周者，合也，備也。言五帝三王貴道，其政能合若一也，而無所不備也。〉


昔之帝王，〈昔者，在昔貴道德之帝王。稱昔者，以遠喻近，為之勸也。〉所以為明者，以其吏也。〈言帝王而有聖明之稱者，皆委賢吏，使在顯職。故道化興而萬國寧，明聖不獨運也。〉昔之君子，其所以為功者，以其民也。〈民惟邦本，得衆斯昌。建極乘時，必資兆庶，人効其力，以成其功也。〉力生於神，〈王者有國，必先靈祐皇天上帝、社稷、山川、神迹、玄符，無不來會。成湯降神，受夏大命。武王夢神，遂大戡殷。夫冥運兩儀，鼔動萬物，豈有使之然哉？莫不大化於自然，玄應而義用。造之非我，理自相符。故曰：力生於神者也。〉而功最於吏，〈王者發政施令，而不自為，必屬賢能，以任使之。故天下和平，人知所保，此賢吏善最之功也。〉福歸於君。〈俊德在官，盡心竭力。人敦其道，俗順其教。上下相親，而德交歸焉。國士平康，而為君之福者也。〉昔者五帝之治天下也，〈五帝謂黄帝、顓頊、高辛、唐、虞也。〉其道昭昭，若日月之明然，若以晝代夜然。〈日月運，明明不私照。必須幽顯，始終不息。故昭昭然，所不舍也。夫聖人與天地合德、日月齊明，道大不淪，可以崇遠也。〉故其道若首然，萬世為福，萬世為教者，唯從黄帝以下、舜禹以上而已矣。〈首者，始也。言五帝之道，常為萬代之始，後之不能加也。夫黄帝始垂衣裳，造書契，置史官，為舟楫，以濟不通。服牛乘馬，立棟宇，重門擊柝，以待暴客。為杵臼，以利萬姓。作弧矢，以威天下。造律管，興封禪。顓頊平九黎之亂，人神不雜，萬物有序。高辛氏作鞉鞞鐘鼓莞席。帝堯茅茨不剪，土階三尺。夏日葛衣，冬日鹿裘。蕩蕩乎，民無能名焉。巍巍乎，其有成功也。帝舜少而至孝，堯聞聰明而用之。舜乃舉禹為司空，以平水土。棄為后稷，以播百穀。卨為司徒，以教百姓。皋陶為士師，以理獄訟。垂為共工，以典衆作。伯益作朕虞，以育草木。伯夷為秩宗，以典三禮。夔為樂正，以和神人。舜彈五絃之琴，歌《南風》之詩。夏禹櫛風沐雨，冠履不顧，敷九土。乘四載，鑿龍門；闢伊闕，道百川，建萬國。微禹之功，人皆魚矣。帝王之功，莫此為盛。故百代不易，為福為教也。〉君王欲緣五帝之道而不失，則可以長久。〈言君王但因循五帝之道，而常行用，無所為替，則可以長保宗廟社稷，以為人始也。〉


守道五帝三王周政甲第四

〈執大象而天下往，明道不往，則道不可暫離所也。〉


聖人在上，賢士百里而有一人，則猶無有也。〈言聖王在上，化被蒼生，德周萬物。雖百里而有一賢士，以聖道廣宣，賢跡不見，其賢雖多，則若無有也。〉王道衰微，暴亂在上，賢士千里而有一人，則猶比肩也。〈王道衰微，暴虐亂政，人皆思德。雖千里有一賢士，其若比肩。言賢人不可得也。〉


撰吏五帝三王傳政乙第三

〈帝王所以安國家，行政教，其在良吏乎！言必博廣以取也。〉


政曰：民者，賢不肖之杖也，賢不肖皆具焉。〈賢者，德行之名。不肖者，頑器之謂。夫賢與不肖見於行，此二者同出於性而異名，皆杖於最靈，各有定分矣。天下之廣，黎庶之衆，賢與不肖自皆具焉。〉故賢人得焉，不肖人休焉。〈言賢者不自求進，而材為時須，王者必任，賢人所以得也。不肖者非自求退，而行無所取，不登政事，是以休廢也。〉杖能側焉，〈有過人之智，必矜其能。恃能矜智，必違常道。輕躁所至，危僻，故曰：杖能側焉。〉忠信飾焉。〈懷盡忠之節，必修於道。修身貴真，履行務實，由於正路，禮義仁信以文飾其身也。故曰：忠信飾焉。〉民者，積愚也。〈冥然無知，愚之謂也。〉雖愚，明主撰吏焉，必使民興焉。〈言明主推心於人，以取良吏，而不獨任也。〉士民與之，明上舉之。〈得於衆心，善於政事，上所以舉用之也。〉士民若之，明上去之。〈若如人者賢愚之間，政既不與，所以斥去之也。〉故王者取吏不忘，必使民唱，然後和。〈人主總羣謀以觀，衆知明以探風聲，察於下言，以求得失。取賢人以宣政化，推己取賢，唯聖者能之。〉民者，吏之程也。〈程，法式也。知之在下，是故取吏之法式，察之於衆庶人者，若之也。〉察吏於民，然後隋〈人與之，主舉之。人若之，主去之。此隨之也。〉政曰：民者，至卑也。〈極卑下也。〉而使之取吏焉，必取所愛。〈聖主不違人以獨用也。〉故十人愛之，則十人之吏也。百人愛之，則百人之吏也。千人愛之，則千人之吏也。萬人愛之，則萬人之吏也。〈自此已上，皆言人之情，好之德行，各有所愛樂之，多少殊别也。〉故萬人之吏，撰卿相矣。〈人愛之多，則必堪為政事。「赫赫師尹，民具爾瞻。」主之所拔，不可失賢也。〉卿相者，諸侯之丞也。〈卿相者，人主之杖，故為諸侯之丞也。〉故封侯之土秩出焉。〈賢者得之，列土封疆，得自家臣。故曰「秩出焉」。〉卿相者，侯之本也。〈政之興亡，在於卿相。得賢者和輯，失賢者敵散。故為侯之職，在卿相也。〉

曲阜魯周公政甲第十四

〈曲阜之地方七百里少昊之墟是魯周公所封之邑以周公禆益政禮故稱之以為篇耳〉


政曰昔者魯周公曰吾聞之於政也〈稱周公之言以明政者也〉知善不行者謂之狂〈善者體道懐徳也人主行善於上百姓變善於下堯之日比屋可封知善道之為善而不行用者是狂悖之人也〉知惡不改者謂之惑〈惡者賊以喪軀人主為惡於上則百姓為惡而不悛者是昏惑之人也〉夫狂與惑者聖王之戒也〈知善而不行知惡而不改必至狂惑者此聖王之明戒也〉

道符五帝三王傳政甲第二

〈夫開國崇基必先於道道既符合無往不真影響相同自然合應甲者先於乙也〉


不肖者不自謂不肖也〈肖者類也言不類不似也自知賢不肖是為明也不似之人豈自稱哉言不知也〉而不肖見於行〈丹朱傲虐無捨晝夜頟頟肆惡曽無休息此則見於外不以隠微者也〉雖自謂賢人猶謂之不肖也〈不肖者豈自謂不肖哉以賢者視之不肖之迹見矣雖以彼賢以自賢人豈以為賢乎〉愚者不自謂愚而愚見於言〈昧道不徳之人豈自稱其愚蒙哉而愚迹見於辭説也〉雖自謂智人猶謂之愚〈愚者豈自以為愚哉以智視之愚迹見矣雖以彼智以自智人豈以為智乎〉

數始五帝治天下第七

〈言帝者年數之始以記其佐帝及升位之年數也天下者豈可忘理哉亦由積徳累業以有之也言五帝之道相緣為政故同稱之也〉


昔者帝顓頊〈黄帝正妃曰嫘祖生昌意昌意生顓頊為髙陽氏在位七十八年〉年十五而佐黄帝〈軒轅氏少昊次子父曰帝鴻氏母曰附寳見大電光繞北斗樞星照野感而孕二十四月生以土徳王故曰黄帝在位百年顓頊自幼年以翼佐黄帝也〉二十而治天下〈升為天子也〉其治天下也上緣黄帝之道而行之〈因修黄帝之道而行其政令不改革也〉學黄帝之道而常之〈比迹不及所以效也效其通道而常用之〉昔者帝嚳〈黄帝正妃生玄囂玄囂之子生帝嚳徳日新故曰髙辛在位七十上賓〉年十五而佐帝顓頊三十而治天下〈佐顓頊以理天下三十而升為帝也〉其治天下也上緣黄帝之道而明之〈言徳稍下不能盡行黄帝之道但明之而已矣〉學帝顓頊之道而行之〈政教所為效顓頊而行其言不能常習之也〉

禹政第六

〈伯禹夏后氏言禹功錫玄圭徳諧元始仁賢立政以致太平可為法則故以名篇矣〉


禹之治天下也〈黄帝玄孫祖顓頊姓姒名文命字髙宻在位九年受禪成功曰禹受舜禪以臨天下〉得臯陶得杜子業得既子得施子黯得季子宁得然子堪得輕子玉〈此以上七大夫之姓名也〉得七大夫以佐其身以治天下而天下治〈言帝王獨治天下雖則聖徳皆俟賢佐以輔之故得天下乂安也〉

湯政天下至紂第七

〈言成湯放無道之桀以統萬機而理天下得賢大夫贊佐而致太平至紂昏惑以失國故終始書之以名篇〉


湯之治天下也〈湯姓子名履字天乙除虐去殘曰湯征葛伯放桀順取天下以理也〉得慶輔伊尹湟里且東門蝡南門蜧西門疪北門側〈伊尹有莘氏媵臣以為相東門等並姓名也〉得七大夫佐以治天下而天下治〈七大夫皆有賢行斥救弼諧故得天下咸乂也〉二十七世〈自湯至紂父子兄弟相承二十七代也〉積歳五百七十六嵗至紂〈夏曰嵗此除即位之年也〉

上禹政第六

〈以五聲聽政克勤于邦可以為上也〉


禹之治天下也以五聲聴〈九重幽深下言難達所欲百姓反斥救之事故懸置五聲招之以聽政也〉門懸鐘鼔鐸磬〈懸之於簨簴也〉而置鞀〈置於地也〉以得四海之士〈四海之士有進其言者必造五聲以揮撃傳聞也〉為銘於簨簴〈懸樂器之具刻銘於其上也〉曰教寡人以道者撃鼓〈鼓以動物故動合於道也〉教寡人以義者撃鐘〈鐘金聲也以合於義故教義者撃鐘也教〉寡人以事者振鐸〈鐸金鈴木舌也所以事務有可行為所欲言者以振鐸也〉語寡人以憂者撃磬〈憂者聲悲磬聲消燥而近於悲故憂而撃磬也〉教寡人以獄訟者揮鞀此之謂五聲〈獄訟之事務於疾速故揮鞀以陳之此以上並銘於簨簴之大也〉是以禹嘗據一饋而七十起日中而不暇飽食〈急於政事無暇安於一食所以示接士之急也〉曰吾猶恐四海之士留於道路〈常行之處非所宜留也〉是以四海之士皆至〈事必得道必合上下應会無不至也〉是以禹當朝廷間也可以羅爵〈不暇飽食聽政不疲朝廷閒静然後無事也〉

道符五帝三王傳政甲第五

〈夫君子将入其職旭旭然如日初出光昭昭然人保其福既去暗暗然人失其教此得政典符合之謂也〉


夫國者卿相世賢者有之〈有國則有卿相賢徳者卿相之具人與之王用之不賢者豈能用之哉〉有國無國智者治之〈夫有國者豈自寧豈自亂也所以安者智謀之力也〉智者非一日之志〈積功累業行道不倦以成其志〉治者非一日之謀〈謀者心思也樹徳以為尚寛重道修政作教以至誠平之咨謀非一日之所能致也〉治志治謀在於帝王然後民知所保〈夫君上有道化行於下逺近慕義四境無虞百姓淳和盗賊屏息故人知所安也〉而知所避(富貴貧賤不相犯仁義禮智由其門無違政教下民為福是知所避也)發教施令為天下福者謂之道(先之以博愛陳之以徳義先之以敬讓道之以禮樂不奪民時不干民利故得禍亂不作為福之道此之謂歟)上下相親謂之和(至徳以教之要道以治之上下同心是謂和矣)民不求而得所欲謂之信(日出而作日沒而息不勞於事不苦煩苛甘其食安其居樂其業此豈外求之哉上有行道之君是所致者可謂之大信矣)除去天下之害謂之仁(兼愛萬物慈惻外施至若成湯征葛伯放桀於南巢夏禹之别導山川置立州國故得天下免於暴亂百姓宅其所居仁逺乎哉斯仁至也}}仁與信和與道帝王之器〈此四者帝王有天下之器所以樂用也茍有違之而天下離叛非其所有也〉凡萬物皆有器〈所用利之是以為器而違其用豈得其器哉〉故欲有為不行其器者雖欲有為不成〈惟名與器不可假人其所營為必以其器用得其用也故違之不行其器於利逺矣豈有成哉〉諸侯之欲王者亦然不用帝王之器者不成〈言天下之大神器之重非其王者難以處王之器而未可以宰割必行仁與信和與道然後可招懐萬姓奄有四維西伯以敬讓興邦南陽以仁道得政非其人也豈妄成之哉〉

湯政湯治天下理第七

〈天地設而萬物生隂陽化而四時定分則統理為政之方極於始終可成法則也〉


天地闢而萬物生〈乾其静也專一其動也正直坤其静也翕斂其動也開闢是以廣大而生萬物也〉萬物生而人為政焉〈政也者所以正於天地也言天地生萬物不能相使不能相制須人以為政以正之無其政也則萬物不理也〉物不能生而無殺也〈言天地能生而不能無殺〉唯天地之所以殺人不能生〈天之能生唯天殺之可也夫唯天殺之人豈生之哉是不能生之也〉人化而為善〈萬物之中人其為貴化而為善理亦天常也〉獸化而為惡〈禀氣以生不有知識非人之類豈不惡哉〉人而不善者謂之獸〈人化而為善是為天常今為不善者與彼飛虚渡實亦何以異矣〉有天然後有地〈天在於上地在於下先天後地理亦自然〉有地然後有别〈三才克定萬物區别〉有别然後有義〈夫婦之義著君臣之義彰也〉有義然後有教〈百官立政教行父子存家設教所以效達於上也〉有教然後有道〈教迹既彰約之以道苛乖其道物無以安〉有道然後有理〈事名各立而理自存〉有理然後有數〈名理既彰數統之矣夫數以一終十乃至千萬九九之數天之運度亦數之義也〉日有冥有旦有晝有夜然後以為數〈天有三百六十度一日一度三百六十日一周天一日之中晝夜百刻以定之為數也〉月一盈一虧月合月離以數紀〈一嵗之中有十二月一月有盈有虧日月或合於次或離於次終於一嵗日窮於次月窮於紀星迴於天數将几終此則日月星辰運行至十二月皆周匝於故處紀猶会者也〉四者皆陳以為數治〈春夏秋冬各統於一嵗之日月也此以上為政之道當法則也〉政者衛也〈始終之謂衛政者正也所以正理天下以為之天周衛始化之終安之無得之也〉

慎誅魯周公第六

〈刑法有倫宜於時政好生之徳理適典章故明聖之資輔成周室誡勸之道所得稱言國之大經在於賞罰二者或替将何訓焉可為政先故紀之為篇目矣〉


昔者〈此昔者往日之辭也〉魯周公使康叔往守於殷〈康叔周公母弟也衛三監之地殷人數叛故使賢以弟往也〉戒之曰與殺不辜寧失有罪〈人命所懸理須詳正夫刑或濫其何則焉故不可輕殺不辜寧可失於有罪此亦寛仁之道也〉無有無罪而見誅〈罰而不明雖刑不禁言罰必施於有罪也〉無有有功而不賞〈賞而不明雖賞不勸言賞必加於有功也〉戒之封〈重稱戒者所以示於殷勤封康叔名也〉誅賞之慎焉〈誅賞者國之柄也怒而加誅未必當罪喜而行賞未必當功賞僭則懼及於淫誅濫則懼及於善賞得其功則賢人以勸罰得其辜則姦人以息此不可不審慎之〉

